**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. április 14-i nyilvános ülésére**

**TÁRGY:**

**A Balatonberény 657/29 hrsz-ú Béke park-Újszülöttek ligetének kialakítására javaslat**

**ELŐADÓ:**

Horváth László

polgármester

Tisztelt Képviselő-testület!

Az előző önkormányzati ciklusban tervezői koncepció készült a Béke park hasznosítására. Az 1238/23 hrsz. terület (sportpálya mögötti) akkor még eladó ingatlanként szerepelt, így a tervező ezt a területet javasolta szabadidős tevékenységek helyszínéül. Mivel az akkor regnáló Képviselő-testület már nem kívánt dönteni a funkcióváltásról és a tervező folyamatos akadályoztatása is megszűnt, az Újszülöttek ligete interpelláció kapcsán javaslom a területre készített elképzelés felülvizsgálását.

A szakértői vélemény alapján, a területen külön Újszülöttek ligete tömb kijelölése nem célszerű, mivel a fák növekedése miatt ott néhány év múlva erdő alakulna ki.

A szakvélemény a park déli oldalán lévő szabad sávon javasolja az újszülötteket jelképező fák ültetésének megkezdését, később annak a nyugati és északi oldalán való folytatását sávos formában. Amennyiben a területen meglévő elöregedett, beteg fák pótlására kerülne sor, azokat is „újszülött” fával javasolja pótolni.

Mivel a terület hivatalosan Béke parkként szerepel a nyilvántartásokban, egy tájékoztató táblán kellene feltüntetni a kiegészítő funkciót és a fák ültetésére vonatkozó szabályokat.

Egy kétoldalas táblán kerülne feltüntetve a fenti tartalom, valamint térképszerűen körrel jelezve az újszülöttet jelképező fa helye, rajta az újszülött nevével.

Véleményem szerint a fa ültetését az újszülöttek szüleinek (törvényes képviselőjének) kellene írásban kérvényezni, a fák beszerzését és szakszerű ültetését – a szakvéleményben foglaltak figyelembe vételével- a TÜ Kft.-vel kellene elvégeztetni.

A fák ültetésére évente 2 alkalommal kerülne sor, minden év március és november hónapban, a szülőknek a kérelmeket február 15-ig és október 15-ig kellene benyújtania a polgármesterhez címzetten az általunk rendszeresített nyomtatványon, megjelölve az általa feltüntetni kért nevet.

A fa ültetésének módját, feltételeit javasolom képviselő-testületi határozat formájában szabályozni.

Csatoltan megküldöm a Béke parkról készült kertépítészeti tanulmánytervet, mely szerintem megvalósításra alkalmas, a tervezett létesítmények megépítésével véglegesülhetne a beépítési koncepció és ezzel funkciót nyerhetne a terület.

A tervező által javasolt keleti oldali parkolósáv és vizesblokk kialakítása - amennyiben a park funkcióinak bővítése eldöntésre kerül- elsődleges feladat kell, hogy legyen.

Ez a terület kutyafuttató létesítésére a tervezett funkciók miatt véleményem szerint nem alkalmas.

Előterjesztésemhez csatolom Fehér Dávid szakvéleményét, geodéziai térképet, Gyarmati Zsolt tájépítészmérnök „Béke park kertépítészeti rehabilitációs terv”-ét.

Kérem a Tisztelt Képviselő-testületet, hogy az Újszülöttek ligetére vonatkozó előterjesztésemet szíveskedjen megvitatni, míg a Béke park kertépítészeti tanulmánytervét nyilvánítsa továbbtárgyalásra alkalmasnak.

**Határozati javaslat:**

1. Balatonberény Község Önkormányzat Képviselő-testülete az önkormányzat tulajdonát képező Balatonberény 657/29 hrsz-ú Béke parkban kívánja az Újszülöttek ligetét megvalósítani Fehér Dávid szaktanácsadói véleményében foglalt kertépítészeti feltételekkel.
2. A fa ültetésére az újszülött törvényes képviselőjének kérelme alapján kerül sor, melyet a polgármesterhez címzetten minden év február 15, illetve október 15 napjáig lehet írásban benyújtani Balatonberény Község Önkormányzatához.
3. A Béke parkban tájékoztató táblán kerül feltüntetésre a park kiegészítő funkciója, az ültetés szabályai, valamint egy térkép az újszülöttet jelképező fa helyéről a törvényes képviselő által kért név feltüntetésével.
4. A képviselő-testület megbízza a településüzemeltetési Kft.-ét a fák beszerzésével, ültetésével és gondozásával.
5. A képviselő-testület az Újszülöttek ligetével kapcsolatos kiadásokat a mindenkori éves költségvetésében biztosítja.

Határidő: tábla elkészíttetésére 2022. május 31.

Felelős: Horváth László polgármester

**Határozati javaslat:**

Balatonberény Község Önkormányzat képviselő-testülete a Béke park hasznosítására vonatkozó előterjesztést megismerte, megtárgyalta és a tervezői elképzelést továbbtárgyalásra alkalmasnak tartja.

Határidő: folyamatos

Felelős: Horváth László polgármester

Balatonberény, 2022. április 7.

Horváth László

polgármester